Στην Ελλάδα υπάρχουν νόμοι. Πιο συγκεκριμένα, υπάρχει ο νόμος 4039/2012 που απαγορεύει την ευθανασία σε ζώα. Την επιτρέπει μόνο για όσα η κατάσταση της υγείας τους είναι μη ανατρέψιμη. Στην Ελλάδα όμως, υπάρχουν και πολιτικοί που φαίνεται να θέλουν να αλλάξουν αυτόν τον νόμο. Που θέλουν να εισάγουν την ευθανασία για τα αδέσποτα.

Όλα ξεκίνησαν εδώ και λίγο καιρό, όταν ο Πέτρος Ινιωτάκης, Αντιδήμαρχος Ηρακλείου Κρήτης με αρμοδιότητες στα θέματα Προγραμματισμού, Ηλεκτρονικής Διακυβέρνησης, Διαφάνειας, Αγροτικής Ανάπτυξης και Περιβάλλοντος, δήλωσε πως πρέπει να αλλάξει η νομοθεσίας ώστε όσα αδέσποτα δεν υιοθετούνται, να ευθανατώνονται. Την προηγούμενη εβδομάδα, ο βουλευτής της Νέας Δημοκρατίας Λευτέρης Αυγενάκης, με ερώτησή του προς τρεις υπουργούς (Εσωτερικών, Υγείας, Αγροτικής Ανάπτυξης και Τροφίμων), έθεσε το ζήτημα της διαχείρισης των αδέσποτων στον Δήμο Ηρακλείου Κρήτης και ζήτησε εμμέσως πλην σαφώς τη θανάτωση των σκυλιών που δεν υιοθετούνται, αναφέροντας τι ισχύει αλλού ή τι έχει προτείνει ο αρμόδιος αντιδήμαρχος του Ηρακλείου.

Διαβάστε ακόμα: Αυτά Είναι Τα πιο Φρικιαστικά Εγκλήματα εις Βάρος Ζώων στην Ελλάδα

Στην ερώτησή του, ο κ. Αυγενάκης υποστήριξε ότι «έχει γίνει πλέον επικίνδυνη η κατάσταση με την εγκατάλειψη των σκύλων στους δρόμους του Ηρακλείου, με τον αριθμό των αδέσποτων να εκτιμάται στα περίπου 2.500. Στην περιοχή του Καρτερού, συγκεκριμένα, το φαινόμενο είναι πολύ εντονότερο καθώς λίγα μέτρα από την παραλία, σύμφωνα με καταγγελίες, εγκαταλείπονται τρία-τέσσερα σκυλιά την εβδομάδα. Σοβαρό πρόβλημα αντιμετωπίζει και η περιοχή του Αγίου Ιωάννη Κνωσού, όπου και εκεί εγκαταλείπονται πολλά ζώα τα οποία περιφέρονται, ενοχλώντας τους διερχόμενους ενώ σε ορισμένες περιπτώσεις συνιστούν κίνδυνο για την σωματική ακεραιότητα, καθώς και τη δημόσια υγεία και ασφάλεια».

Κατόπιν, αναφέρθηκε στις απόψεις που έχει εκφράσει ο αντιδήμαρχος, Πέτρος Ινιωτάκης, που έχει προτείνει «να ισχύσει το νομικό πλαίσιο της Γερμανίας, της Αγγλίας αλλά και Σκανδιναβικών χωρών, όπου δεν υπάρχει ούτε ένα αδέσποτο. Στις χώρες αυτές από τη στιγμή που εντοπίζεται ένα αδέσποτο ζώο, η δημοτική υπηρεσία το παίρνει και το πηγαίνει στους ειδικούς χώρους που διαθέτει. Εκεί και μετά από ένα χρονικό διάστημα 20-30 ημερών, αφού γίνουν αναρτήσεις στα μέσα κοινωνικής δικτύωσης και αφού ψάξουν τον ιδιοκτήτη του που ενδεχομένως να έχει, το ζώο οδηγείται στην ευθανασία, αν μέσα σε αυτό το διάστημα δεν βρεθεί εκείνος που το εγκατέλειψε». Οι αντιδράσεις ήταν έντονες. Και γι' αυτό, λίγο μετά, ο κ. Αυγενάκης ξεκαθάρισε ότι δεν τάσσεται υπέρ της θανάτωσης των αδέσποτων. «Σε κάθε περίπτωση είμαι ενάντια στην ευθανασία αδέσποτων ζώων» ανέφερε ο κ. Αυγενάκης και υπογράμμισε ότι με την ερώτησή του ανέδειξε «ένα υπαρκτό πρόβλημα στον Δήμο Ηρακλείου το οποίο πρέπει να αντιμετωπιστεί».

Φωτογραφία: Παναγιώτης Μαΐδης, από το άρθρο του VICE «Αυτό το Παράνομο Καταφύγιο Αδέσποτων Φροντίζει τους Σκύλους που Παράτησες ή Προσπάθησες να Σκοτώσεις»

Τι δηλώνει η Πανελλαδική Φιλοζωική και Περιβαλλοντική Ομοσπονδία

Η Π.Φ.Π.Ο. εξέδωσε ανακοίνωση κατά των δηλώσεων Αυγενάκη. Συγκεκριμένα υποστήριξε ότι «η Ομοσπονδία μας τάσσεται αναφανδόν στο πλευρό της Δημοτικής Αρχής Ηρακλείου και στο έργο που επιτελεί για τα αδέσποτα. Η αντιφιλοζωική υστερία του κ. Αυγενάκη, βουλευτή Νέας Δημοκρατίας, μας είναι γνωστή βεβαίως από το παρελθόν αλλά η κατάστασή του συνεχώς υποτροπιάζει και όσο θα πλησιάζουν οι εθνικές εκλογές η αλίευση ψήφων θα εντείνεται και θα γίνεται όλο και πιο χυδαία και προκλητική.

»Τώρα εγκαλεί τον Δήμο Ηρακλείου επειδή τηρεί την νομοθεσία για τα αδέσποτα. Εν ολίγοις τον καλεί να παρανομήσει. Αύριο τι θα απαιτήσει; Τη δολοφονία τους;

»Οι θεματοφύλακες του νόμου και της τάξης δεν διστάζουν προκειμένου να ικανοποιήσουν άνομα αιτήματα των ψηφοφόρων τους να απαιτούν την κατάλυση των νόμων μας. Τον καλούμε να συνέλθει και να συμβάλει με σωστές λύσεις, με λύσεις αποτελεσματικές στο θέμα των αδέσποτων και όχι να απαιτεί το μάντρωμά τους ή την εξαφάνισή τους.

VICE Video: Παρακολουθήσαμε το Σκανάρισμα μιας Πορνοστάρ που Παίζει σε Virtual Reality Ταινίες

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook.

»Γιατί αυτό όχι μόνο δεν αποτελεί τη λύση αλλά είναι έξω από αρχές και αξίες δικαίου για την ζωή, είτε αυτή αφορά το είδος μας είτε άλλο είδος. Αν θέλει μια πόλη χωρίς αδέσποτα ας ξεκινήσει εκστρατεία κατά όλων εκείνων που εγκαταλείπουν τα κατοικίδιά τους ή πετούν από δω κι από κει τα νεογέννητα τους. Αλλά μετά θα χάσει ψήφους γιατί εκεί βρίσκεται το κουμπί της υστερίας του.

»Προτιμά να κτυπήσει το θύμα, το ανυπεράσπιστο, το αβοήθητο, που δεν ευθύνεται για την αδεσποτεία του παρά το θύτη. "Όμορφος κόσμος ηθικός, αγγελικά πλασμένος" ο δικός του κόσμος! Να του θυμίσουμε όμως, ότι η ψήφος έχει δύο όψεις. Είναι και θετική και αρνητική. Και από την φιλοζωική κοινότητα του Ηρακλείου με τους χιλιάδες πολίτες θα εισπράξει προφανώς την δεύτερη».

Υπολογίζεται ότι μισό εκατομμύριο αδέσποτα κυκλοφορούν στους δρόμους της χώρας, με το κράτος και τους δήμους να αδυνατούν να διαχειριστούν τη φροντίδα τους. Λόγω της οικονομικής κρίσης πολλοί είναι εκείνοι που παρατούν τον σκύλο ή τη γάτα τους, διότι, όπως δηλώνουν, αδυνατούν να τα συντηρήσουν. Άλλοι τα παρατούν επειδή τα βαρέθηκαν. Η κουλτούρα στη χώρα μας απέναντι στα ζώα ήταν τραγική και βελτιώνεται καθώς περνάει ο κιαρός. Εξακολουθούμε να διαβάζουμε για φρικαλέες κακοποιήσεις και για μαζικούς θανάτους ζώων, αλλά η ευθανασία δεν είναι λύση. Η παιδεία, ναι, είναι.

Περισσότερα από το VICE